લીપણકળાની વિશિષ્ટ પરંપરાને જીવની જેમ જતન કરીને જાળવી રાખનાર લોકનારીઓએ લીપણકળાને ટાબકટીબકરૂપે નહીં પણ ઘરના અપરૂપ શણગારરૂપે જ સ્વીકારી છે. તેથી ઓશરી અને ઓરડાની ભીંત્યું પર, ઘરની બારશાખ, ડોડલિયા, જાળિયાં, ટાંકાને દીવી ગોંખ ફરતું, રાંધણિયાની ડોકાબારી, ઓરડાની પેડલી, મજૂસ, અનાજ ભરવાના કોઠી કોઠલા, રાંધવાનું રસોડું, ચૂલા, પાણિયારું, ગાદલાં- ગોદડાંનો ડામચિયો વાસણ મૂકવાની માળી, આરિયો ને ઘંટીનાં થાળા પર લીપણકળાનું રૂપસૌંદર્ય રમતું જોવા મળે છે. બહારથી અત્યંત સાદાં દેખાતાં ખોરડાં ને ભૂંગામાં ચતુર લોકનારીઓના ટેરવાં ટહૂકી ઉઠ્યા છે. કવિ ‘દાદે’ સાચું જ કહ્યું છે.